Martin Henriksen (DF), 2009-11-26:
Kan fru Meta Fuglsang ikke se, at der sådan er ved at tegne sig et mønster?
Og lige så snart forhandlingerne var afsluttet, er man gået ud og har sagt: Hvis nu vi havde siddet med ved forhandlingsbordet, var det hele blevet meget bedre.
Så når vi igen til en forhandling, en finanslovforhandling, og så siger man: Hvis nu vi havde siddet med inde ved bordet, var det hele blevet meget bedre.
Tak for det.
Nogle gange er fornøjelsen lidt større end andre gange, og det her er altså en af de gange, for selv om vi behandler et lovforslag, som ikke fylder så meget – bare fylder et par sider – er det et lovforslag, som vil betyde noget for mennesker ude i den virkelige verden.
Det vil det, fordi vi udvider målgruppen for de folkepensionister, som kan modtage ældrechecken og få tilskud til forskellig medicinbehandling og tandlægebehandling.
Vi har altså på forskellig vis igennem årene fra Dansk Folkepartis side og også fra regeringens side gjort en indsats for de mennesker, som har bidraget til det danske samfund, og det er selvfølgelig ret og rimeligt, at man kan have en forventning om, at nogle af dem, der sidder herinde, også løbende sætter fokus på det her område.
Jeg synes selvfølgelig godt, at man kan sige – som Socialdemokraterne var inde på, og andre vil ganske givet også komme ind på det – at man altid kan gøre mere.
Jeg synes, det er rigtig godt, at man har den indgangsvinkel til det.
Det er jo også derfor, at Dansk Folkeparti igennem årene siden den første finanslovaftale, vi var med i, så vidt jeg husker i 2002, løbende har forbedret det her område omkring ældrechecken og modtagerne af ældrechecken.
Det arbejde fortsætter vi så med her.
Den højere formuegrænse vil betyde, at ca. 13.000 flere folkepensionister vil modtage ydelsen – altså, ca. 13.000 flere vil få gavn af det her lovforslag på det her område, og det er da noget, man kan tage at føle på.
Endvidere vil ca. 14.000 flere folkepensionister og førtidspensionister, der er tilkendt førtidspension efter reglerne fra før den 1. januar 2003, kunne søge om og modtage helbredstillæg, som er et tilskud til bl.a. medicin og tandlægebehandling.
Samtidig er der jo også med forårspakke 2.0 gennemført en forhøjelse af pensionstillægget på 2.000 kr. årligt fra 2010, som alle modtagere af ældrechecken også vil få glæde af.
Så det er jo noget, der kommer oveni.
Så har der jo igennem årene været forskellig kritik af ældrechecken.
Der har været kritik af, at den ikke går til dem, som rent faktisk har allermindst, og der synes jeg at det er relevant at pege på den analyse, som Ældre Sagen har lavet på området, som jo rent faktisk klart viser, at modtagerne af ældrechecken ikke alene har lavere indkomster end andre folkepensionister, de har også langt mindre formuer, og det synes jeg jo sådan set påpeger, at den gør gavn der, hvor den skal gøre gavn.
Den betyder lidt ude i virkeligheden, men den betyder noget, og det er utrolig vigtigt.
Der skønnes i 2010 at være ca. 225.000-230.000 modtagere af ældrechecken, og med forhøjelsen af formuegrænsen på 10.000 kr. vil det altså blive forøget med cirka 13.000 modtagere.
Jeg skal også sige, at det i Dansk Folkeparti altså er et grundprincip, at vi skal gøre os umage for at give lidt til dem, der igennem tilværelsen har bidraget til det danske samfund på forskellig vis, og det her er så Dansk Folkepartis beskedne bidrag på den front.
Det er vi selvfølgelig glade for, og vi håber, at pengene kommer ud at gøre god gavn.